Flugfélagið Play hefur tryggt leigu á sex nýjum flugvélum sem koma inn í reksturinn á næstu tveimur árum og hyggst félagið bæta við sig allt að 200 starfsmönnum í vor. Félagið kynnti í morgun hálfs árs uppgjör.
Þetta er nú svolítið skakkt uppgjör til þess að gera því þarna erum við bara með nokkra daga í rekstri í lok júní þannig að það segir nú kannski ekki mikið. Aftur á móti er afkoman betri en við gerðum áætlun um þannig að við erum mjög sátt við þessa rekstrarniðurstöðu þótt það vanti tekjuhliðina en það fyllist nú í hana.
Segir Birgir Jónsson, forstjóri Play. Fyrsta uppgjör félagsins síðan það fór á markað sýnir tap upp á eina komma átta milljónir dollara, eða sem nemur 227 milljónum króna. Á bak við það eru þó einungis þrjú farþegaflug því félagið hóf sig til flugs í lok júní. Staðan sé engu að síður góð, því handbært fé er 42 milljónir dollara og eigið fé 87,1 milljón dollara.
Útbreiðsla delta-afbrigðisins setti tímabundið strik í reksturinn og nokkuð um að farþegar hafi seinkað ferðalögum. Útlitið fyrir haustið sé þó gott segir Birgir og eftirspurn farin að taka við sér.
Play er nú með þrjár flugvélar í rekstri og áfangastaðirnir eru sjö. Áfangastöðum í Evrópu fjölgar eitthvað í vetur en næsta vor er stefnt á að hefja flug til Ameríku.
Því tengt þá erum við líka að tilkynna í dag að við höfum tryggt okkur sex nýjar flugvélar sem að koma inn í reksturinn næsta vor og svo aftur vorið 2023 þannig að við erum langt komin með að tryggja okkur þann flota sem við þurfum á næstu árum.
Flugvélarnar eru af gerðinni Airbus 320neo, þær eru nýjar og eru samningarnir sem Play hefur gert til 10 til 12 ára. Samhliða fjölgun flugvéla þarf að bæta við starfsfólki, fyrst og fremst áhöfnum. Starfsmenn félagsins eru nú um 130.
Í tengslum við þessa aukningu núna bara strax í vor þá erum við að ráða á bilinu 150 til 200 manns í viðbót.